32004D0824
L 358/12
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 1 декември 2004 година
за установяване на образец на здравен сертификат за движение с нетърговска цел на кучета, котки и порове от трети страни в Общността
(нотифицирано под номер С(2004) 4421)
(текст от значение за ЕИП)
(2004/824/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 998/2003 на Европейския парламент и на Съвета от 26 май 2003 г. относно ветеринарно-санитарните изисквания, които са приложими при движение с нетърговска цел на домашни любимци, и за изменение на Директива 92/65/ЕИО на Съвета (1), и по-специално член 8, параграф 4 от него,
като има предвид, че:
(1)
Регламент (ЕО) № 998/2003 установява условия при движение с нетърговска цел на кучета, котки и порове от трети страни в Общността. Тези условия се различават в зависимост от статута на третата страна на произход и от държавата-членка на местоназначението.
(2)
Решение 2004/203/ЕО на Комисията от 18 февруари 2004 г. за установяване на образец на здравен сертификат за движение с нетърговска цел на кучета, котки и порове (2) определя формуляра на сертификата, който да съпровожда такива животни при влизането им в Общността, за което е била публикувана поправка (3).
(3)
Решение 2004/539/ЕО на Комисията от 1 юли 2004 г. за установяване на преходна мярка за изпълнението на Регламент (ЕО) № 998/2003 относно ветеринарно-санитарните изисквания, които са приложими при придвижване с нетърговска цел на домашни любимци (4) позволява до 1 октомври 2004 г. успоредно съществуване на сертификатите, издадени в съответствие с Регламент (ЕО) № 998/2003 или издадени в съответствие с националните правила, които са били в сила преди 3 юли 2004 г.
(4)
С Решение 2004/650/ЕО на Съвета от 13 септември 2004 г. за изменение на Регламент (ЕО) № 998/2003 на Европейския парламент и на Съвета относно ветеринарно-санитарните изисквания, които са приложими при придвижване с нетърговска цел на домашни любимци, за да бъде взето под внимание присъединяването на Малта (5), Малта беше добавена към списъка на държавите в част А на приложение II към регламента. Следователно специфичните разпоредби, които се отнасят до влизането на домашни любимци в Ирландия, Швеция и Обединеното кралство трябва да бъдат разширени и за Малта.
(5)
За постигане на яснота Решение 2004/203/ЕО трябва да бъде отменено и заменено с настоящото решение.
(6)
Поради много специфичното естество на животните и съответните придвижвания е целесъобразно да се улесни изготвянето и използването на сертификатите за съответните ветеринарни лекари и пътници.
(7)
Тъй като Регламент (ЕО) № 998/2003 и Решение 2004/203/ЕО, заменени с настоящото решение, трябва да се прилагат от 3 юли 2004 г., настоящото решение също следва да се прилага незабавно.
(8)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
1. С настоящото решение се създава образец на здравен сертификат и се определят условията за неговото използване при движение от трети държави с нетърговска цел на домашни любимци от видовете кучета, котки и порове, съгласно член 8, параграф 4 от Регламент (ЕО) № 998/2003.
2. Образецът на здравен сертификат се съдържа в приложението към настоящото решение.
Член 2
1. Сертификатът съгласно член 1, параграф 2 се изисква при движение с нетърговска цел на домашни любимци от видовете кучета, котки и порове (домашни любимци), пристигащи от:
a)
всички трети страни и влизащи в държава-членка, различна от Ирландия, Малта, Швеция и Обединеното кралство, и
б)
трети страни, изброени в раздел 2 на част Б и част В от приложение II към Регламент (ЕО) № 998/2003 и влизащи в Ирландия, Малта, Швеция и Обединеното кралство. Сертификатът не трябва да се използва за животни от или подготвени в третите страни, изброени в приложение II към Регламент (ЕО) № 998/2003, когато се предвижват към Ирландия, Малта, Швеция и Обединеното кралство, в който случай се прилага член 8, параграф 1, буква б), ii) от регламента.
2. Чрез дерогация от параграф 1 държавите-членки разрешават движението с нетърговска цел на кучета, котки и порове, придружени с паспорт в съответствие с образеца, установен с Решение 2003/803/ЕО на Комисията (6) от тези трети страни, които са включени в списъка в раздел 2, част Б на приложение II към Регламент (ЕО) № 998/2003, които са уведомили Комисията и държавите-членки за намерението си да използват паспорт вместо сертификат.
3. Независимо от правилата, които се прилагат по отношение на движението до Малта, държавите-членки приемат образеца на сертификат от приложението към Решение 2004/203/ЕО.
Член 3
1. Сертификатът съгласно член 1 се състои от един лист, изготвен поне на езика на държавата-членка, в която се осъществява влизането, и на английски език. Той трябва да бъде попълнен с печатни букви на езика на държавата-членка, в която се осъществява влизането и на английски език.
2. Сертификатът съгласно член 1 се издава, както следва:
a)
части от I до V от сертификата:
i)
или се попълват и подписват от ветеринарен лекар, определен от компетентния орган на страната на изпращане, или
ii)
се попълват и подписват от ветеринарен хирург, упълномощен от компетентния орган и съответно се подпиват от компетентния орган;
б)
части VI и VII, когато е приложимо, се попълват и подписват от ветеринарен лекар, упълномощен да практикува ветеринарна медицина в страната на изпращане,
3. Сертификатът се придружава от поддържаща документация или от нейно надлежно заверено копие, включително идентификационни данни на съответното животно, данни във връзка с ваксинацията и резултата от серологичния тест.
4. Сертификатът е валиден за движение вътре в Общността за период от четири месеца, считано от датата на издаването или до датата на изтичането на ваксинацията, посочена в част IV, в зависимост от това кое от двете събития е настъпило по-рано.
Член 4
Изискваната ваксинация съгласно част IV се извършва чрез използване на инактивирана ваксина, произведена поне в съответствие със стандартите, описани в Наръчник за диагностични тестове и ваксини за земни животни, последна редакция, на Международното бюро по епизоотии.
Член 5
1. Държавите-членки осигуряват условията, предвидени в член 8, параграф 1, буква а) от Регламент (ЕО) № 998/2003, да се прилагат само по отношение на домашни любимци от третите държави, изброени в раздел 2, част Б или В от приложение II към регламента, като предприемат:
-
или директно пътуване до държавата-членка на влизане, или
-
пътуване между третата страна на изпращане и държавата-членка на влизане, включително пребиваване изключително в една или повече страни, изброени в раздел 2 на част Б или част В от приложение II към Регламент (ЕО) № 998/2003.
2. Чрез дерогация от параграф 1 пътуването може да включва транзит през трета страна, която не е включена в списъка на приложение II към Регламент (ЕО) № 998/2003 по въздух, по море или ако домашният любимец остава в периметъра на международното летище в такава страна или остава на сигурно място на кораба.
Член 6
Решение 2004/203/ЕО се отменя.
Член 7
Настоящото решение се прилага от 6 декември 2004 г.
Член 8
Адресати на настоящото решение са държавите-членки.
Съставено в Брюксел на 1 декември 2004 година.